Oproer in PMB oor miljoene vir internasionale atlete | Maroela Media
Msunduzi-atletiekbaan (Foto: Facebook)
Opposisiepartye in die ANC-geleide Msunduzi-raad (Pietermaritzburg) het bevraagteken waarom duisende rande op Amerikaanse atlete spandeer is vir die bekendstelling van die Msunduzi-atletiekbaan.
Die Internasionale Vereniging van Atletiekfederasies (IAAF)-goedgekeurde baan sal amptelik op 25 Augustus oopmaak, die dag voor die Mandela-marathon in Pietermaritzburg.
Die bekendstellingsfunksie was Maandag een van die gesprekspunte tydens 'n raadsitting. Alhoewel alle raadslede die bekendstelling verwelkom het, was daar vraagtekens oor die uitnodiging aan Amerikaanse atlete Justin Gatlin, Inika McPherson en Christian Coleman as bekende gaste. Die munisipaliteit nooi altesaam 20 gaste teen 'n koste van R2 miljoen.
"Die stadion is die enigste goeie ding om oor te praat in hierdie stad, want selfs nie eens ons stadshorlosie werk nie," het DA-raadslid Bill Lambert gesê.
ANC-raadslid Thamsanqa Sithole het gesê almal behoort die bekendstelling van die atletiekbaan te loof, aangesien dit 'n belangrike hoofstuk in die geskiedenis van Pietermaritzburg is. "Dit is 'n kans vir die stad om atlete te ontwikkel wat 'n inkomste deur hul vermoë kan verdien, en ons almal weet as mens wil geld maak, moet jy geld betaal," het die raadslid gesê ter regverdiging om vir die Amerikaanse atlete te betaal.
Mandla Zuma, senior munisipale beampte, het gesê hulle hoop om 'n groot impak te maak en die stad se profiel as 'n sportvenue op te hef en daarom is die besluit geneem om die Amerikaanse atlete te nooi, insluitend voormalige 100 m-kampioen Gatlin wat verban is nadat hy verbode middels gebruik het.
"Ons het gesê ons wil onsself voorstel as 'n sporthoofstad en die bekendstelling van die atletiekbaan, wat net 'n dag voor die Mandela-marathon plaasvind, sal media-aandag vir ons stad beteken," het Zuma gesê.
Raadslede van opposisiepartye bevraagteken egter die gebruik van internasionale atlete. "Ons het in hierdie land Olimpiese gouemedaljeatlete soos Caster Semenya en Wayde van Niekerk en ander, waarom betaal ons soveel geld vir beroemde atlete?" wou DA-raadslid Clive Aitkens weet.
Alhoewel Zuma gesê het Gatlin is 'n uitstekende naelloper wat die legendariese Usain Bolt gewen het, bevraagteken Aitkens die waarde wat dié atleet kan toevoeg. "Hy is verban as gevolg van verbode middels en tog betaal ons dié bedrag geld vir hom."
Gatlin is deur Amerikaanse owerhede tussen 2006 en 2010 verbied om aan enige kompetisies deel te neem. McPherson is vir 21 maande verban nadat sy positief getoets het vir kokaïen.
ANC-raadslede hou vol die bekendstelling is belangrik vir Pietermaritzburg en sal dit in 'n goeie lig plaas as sportbestemming.
Dis so siek ek verstik in my eie ongeloof! Het nie eens geld vir brood en melk nie. Wat het van al die ander stadions geword waaraan dermiljoene spandeer is?
Dis al wat hulle kan doen is geld mors.
Iemand lag al die pad bank toe. Oor 'n jaar is die plek gestroop en onder die bossies.
Die uiterste gemak waarmee belasting geld vermors word op snert is belaglik. Daar is altyd fondse vir partytjies maar instandhouding van infrastrukteer, nee dit is "iemand anders" se verantwoordelikheid. Hierdie is egter 'n onoorkombare struikelblok vanweë die onvolwassenheid en beperkte politieke IK van die stem bevolking. Daar bestaan steeds die idee dat belasting geld "blanke" geld is en dus uitgemors kan word. Die totale onwilligheid om kaders vir finansiële vergrype te vervolg het korrupsie op steroïede geplaas. Lojaliteit aan die party troef alles.
Nie een stad of dorp wat deur die anc beheer word is vry van diefstal van die geld van die mense wat hulle in die posisie geplaas het.